ཡི་གེ་སྤྱི་རྣམ་བློ་གསལ་འཇུག་ངོགས་ཀྱྱི་སུམ་ཅུ་བའི་སྡོམ་ཚིག

ཡི་གེ་སྤྱིའི་རྣམ་བཞག 
མཁས་མཆོག་ཐོན་མི་སམ་བྷོ་ཊས།།

རྒྱ་གར་ཡི་གེ་དཔེར་བླངས་ནས།།

བོད་ཡིག་འབྲི་བའི་སྲོལ་ཆེན་བཏོད།།

དབྱངས་བཞི་གསལ་བྱེད་སུམ་ཅུ་དང་།།

གསལ་བྱེད་ནང་ནས་རྗེས་འཇུག་བཅུ།།

ག་ང་ད་ན་བ་མ་འ།།

ར་ལ་ས་དང་དེའི་ནང་ནས།།

ག་ད་བ་མ་འ་ལྔ་བོ།།

སྔོན་དུ་འཇུག་པའི་ཡི་གེ་ཡིན།།

ད་ས་གཉིས་ནི་ཡང་འཇུག་ཡིན།།

སྔོན་དུ་འཇུག་པའི་ཡི་གེ་ཡིན།།

ད་ས་གཉིས་ནི་ཡང་འཇུག་ཡིན།།

རྗེས་འཇུག་མིང་གཞི་ཀུན་ལ་འཇུག།

མིང་གཞི་རྐྱང་བ་འཕུལ་ཅན་ལ།།

འ་མཐའ་ངེས་པར་ཐོབ་པ་ཡིན།།

དབྱངས་ལྡན་མགོ་དང་འདོགས་ཅན་ལ།།

འ་མཐའ་སྤངས་དགོས་ཤེས་པར་བྱ།།

ཡང་འཇུག་ད་ནི་ན་ར་ལ།།

ས་ནི་ག་ང་བ་མ་བཞིར།།

སྔོན་འཇུག་ག་ནི་ཅ་ཉ་ཏ།།

ད་ན་ཙ་ཞ་ཟ་ཡ་ཤ།

ས་བཅས་བཅུ་གཅིག་སྔོན་དུ་འཇུག།

ད་ནི་ཀ་ག་ང་པ་བ།།

མ་སྟེ་དྲུག་གི་སྔོན་དུ་འཇུག།

བ་ཡིག་ཀ་ག་ང་ཅ་ཇ།།

ཉ་ཏ་ད་ན་ཙ་ཛ་ཞ།།

ཟ་ར་ཤ་ས་བཅས་བཅུ་དྲུག།

མ་ཡིག་ཁ་ག་ང་ཅ་ཇ།།

ཉ་ཐ་ད་ན་ཚ་ཛ་བཅས།།

བཅུ་གཅིག་ཁོ་ནའི་སྔོན་དུ་འཇུག།

འ་ཡིག་ཁ་ག་ཆ་ཇ་ཐ།།

ད་ཕ་བ་ཚ་ཛ་སྟེ་བཅུ།།

ར་ལ་ས་ཡི་མགོ་ཅན་དང་།།

ཡ་ར་ལ་ཝའི་འདོགས་ཅན་བཅས།།

ར་མགོ་བཅུ་གཉིས་ལ་མགོ་བཅུ།།

ས་མགོ་བཅུ་གཅིག་ཡ་བཏགས་བདུན།།

ར་བཏགས་བཅུ་གཅིག་ལ་བཏགས་དྲུག།

ཝ་ཟུར་ཅན་ནི་བཅུ་གཉིས་སོ།།

 རྣམ་དབྱེ་དང་ཚིག་ཕྲད། 
རྣམ་དབྱེ་བརྒྱད་ནི་གོ་རིམ་བཞིན།།

དང་བོ་ངོ་བོ་གཉིས་པ་ལས།།

གསུམ་པ་བྱེད་པ་བཞི་བ་དགོས།།

ལྔ་བ་འབྱུང་ཁུངས་དྲུག་འབྲེལ།།

བདུན་པ་གནས་གཞི་བརྒྱད་པ་འབོད།།

གང་ཞིག་ངོ་བོ་ཙམ་བརྗོད་པ།།

རྣམ་དབྱེ་དང་བོ་ཡིན་ཏེ་དཔེར།།

བུམ་པ་ཀ་བ་ཞེས་བརྗོད་བཞིན།།

དེ་དང་འབྲེལ་བའི་རྫོགས་ཚིག་ནི།།

གོ་ངོ་དོ་ནོ་བོ་མོ་འོ།།

རོ་ལོ་སོ་ཏོ་བཅུ་གཅིག་གོ།

སླར་སྡུད་ཟླ་སྡུད་ཅེས་ཀྱང་བྱ།།

ལ་དོན་རྣམ་པབདུན་ཡོད་དེ།།

སུ་རུ་དུ་ཏུ་ན་ར་ལ།།

གཉིས་པ་བཞི་བ་བདུན་པ་དང་།།

དེ་ཉིད་ཚེ་སྐབས་རྣམས་ལ་འཇུག།

ས་སུ་ག་བ་ད་དྲག་ཏུ།།

ང་ད་ན་མ་ར་ལ་དུ།།

འ་དང་མཐའ་རྟེན་མེད་མཐར་རུ།།

འདི་དང་ར་མཐའ་བྱ་བ་གཅིག།

ན་ལ་གཉིས་ནི་སྐབས་དང་སྦྱར།།

རྣམ་དབྱེ་སྦྱར་སའི་གཞི་དེ་ལ།།

བྱ་བ་བྱས་དང་བྱེད་པ་ཙམ།།

སྟོན་པ་རྣམ་དབྱེ་གཉིས་པ་ཡིན།།

རྣམ་དབྱེ་སྦྱར་སའི་གཞི་དེ་ཡི།།

ཆེད་དུའམ་དགོས་པ་སྟོན་པ་དེ།།

རྣམ་དབྱེ་བཞི་བ་དགོས་ཆེད་ཡིན།།

རྣམ་དབྱེ་སྦྱར་སའི་གཞི་དེ་ལ།།

ཆོས་ཤིག་གནས་ཙམ་སྟོན་པ་དེ།།

རྣམ་དབྱེ་བདུན་པ་གནས་གཞི་ཡིན།།

རྣམ་དབྱེ་སྦྱར་ས་དེ་ཉིད་ཀྱི།།

ངོ་བོ་ཉིད་དུ་གྲུབ་སྟོན་པ།།

དེ་ཉིད་ཅེས་བྱའི་ཚིག་ཕྲད་དོ།།

དུས་ཙམ་སྟོན་པའི་ལ་དོན་དེ།།

ཚིག་ཕྲད་ཚེ་སྐབས་ཞེས་བྱ་ཡིན།།

དྲུག་པ་འབྲེལ་སྒྲ་ཁྱད་གཞི་དང་།།

ཁྱད་ཆོས་གང་དག་འབྲེལ་བྱེད་པའི།།

ཀྱི་གི་གྱི་འི་ཡི་ལྔ་བོ།།

རྣམ་དབྱེ་གསུམ་པ་བྱེད་པ་ནི།།

བྱེད་པོ་གང་གིས་བྱ་བ་ཞིག།

བྱས་དང་བྱེད་པ་སྟོན་བྱེད་པའི།།

ཀྱིས་གིས་གྱིས་འིས་ཡིས་རྣམས་སོ།།

ད་བ་ས་ཀྱི་ག་ང་གི།།

ན་མ་ར་ལའི་རྗེས་སུ་གྱི།།

འ་དང་མཐའ་རྟེན་མེད་མཐར་འི།།

རྐང་བ་སྐོང་ཚེ་ཡི་ཞེས་ཐོབ།།

རྒྱན་སྡུད་ཀྱང་འང་ཡང་གསུམ་ནི།།

རྒྱན་སྡུད་ཀྱང་འང་ཡང་གསུམ་ནི།།

མཐུན་དང་མི་མཐུན་ཆོས་གཉིས་ནི།།

གཞི་གཅིག་ལ་ནི་ཉེར་སྡུད་ཅིང་།།

ཁྱད་པར་ཚིག་གི་མཛེས་བྱེད་ལ།།

མཐུན་དང་མི་མཐུན་རྒྱན་གཉིས་ཟེར།།

ག་ད་བ་ས་ད་དྲག་མཐར།།

ཀྱང་ཐོབ་ང་ན་མ་ར་ལའི།།

མཐའ་རུ་ཡང་ནི་སྦྱོར་བ་སྟེ།།

རྗེས་འཇུག་མེད་དང་འ་ཡིག་མཐར།།

འང་དང་ཡང་གཉིས་ཅི་རིགས་སྦྱོར།།

ཡང་ནི་བསྐྱར་དང་བསྣན་ལའང་འཇུག།

སྟེ་ཏེ་དེ་གསུམ་ནས་ལ་བཅས།།

བསྟན་བྱ་ཚིག་གི་ལྷག་མ་ཙམ།།

འདྲེན་པའི་ལྷག་བཅས་ལ་འཇུག་གོ།།

ད་དེ་ན་ར་ལ་ས་དང་།།

ད་དྲག་ཅན་མཐར་ཏེ་རྐྱང་འཐོབ།།

ག་ང་བ་མ་འ་རྣམས་དང་།།

མཐའ་རྟེན་མེད་མཐར་ས་སྟེ་འཐོབ།།

ལ་དང་ནས་ནི་རང་དབང་ཅན།།

འབྱེད་སྡུད་སྐབས་སུ་རྗེས་འཇུག་བཅུ།།

རང་འདྲར་མ་ཡིག་སྦྱར་བ་དང་།།

ད་དྲག་ཐོབ་མཐར་ཏ་དང་སྦྱར།།

ནས་ལས་གཉིས་ནི་འབྱུང་ཁུངས་དང་།།

དགར་དང་སྡུད་པ་གསུམ་ལ་འཇུག།

གང་ཞིག་གང་ལས་བྱུང་སྟོན་པའི།།

ནས་ལས་གཉིས་ནི་འབྱུང་ཁུངས་ཡིན།།

ཀྱེ་དང་ཀྭ་ཡེ་འབོད་པའི་སྒྲ།།

ཕལ་ཆེར་མིང་གི་ཐོག་མར་སྦྱར།།

སྐབས་འགར་མཐའ་མར་སྦྱར་བའང་ཡོད།།

 ཚིག་ཕྲད་རང་དབང་ཅན་དང་ཚེག་ཤད་སྦྱོར་ཚུལ། 
ནི་སྒྲ་དགར་དང་ནན་ཏན་གྱི།།

བརྣན་པ་གཉིས་ལ་འཇུག་པ་ཡིན།།

དང་སྒྲ་སྡུད་དང་འབྱེད་པ་དང་།།

རྒྱུ་མཚན་ཚེ་སྐབས་གདམས་ངག་ལྔའོ།།

གང་སུ་ཅི་ཇི་སྤྱི་སྒྲ་ཡིན།།

གང་ནི་ཀུན་གྱི་སྤྱི་སྒྲ་ལ།།

སུ་སྒྲ་གང་ཟག་ཅི་ཇི་གཉིས།།

རིམ་བཞིན་དོན་དང་དཔེའི་སྤྱི་སྒྲ།།

པ་བ་པོ་བོ་ཅན་ལྡན་རྣམས།།

བདག་པོ་སྟོན་བྱེད་བདག་སྒྲ་ཡིན།།

ག་ད་ན་བ་མ་ས་དང་།།

ད་དྲག་ཅན་མཐར་པ་དང་པོ།།

ང་འ་ར་ལ་མཐའ་མེད་མཐར།།

བ་དང་བོ་ཉིད་སྦྱོར་བའོ།།

ཅན་ལྡན་ངེས་མེད་སྐབས་དང་སྦྱར།།

མ་མི་མེད་མིན་རྣམས་དགག་སྒྲ།།

མ་མི་གཉིས་ནི་སྔོན་ལ་སྦྱར།།

མེད་མིན་གཉིས་ནི་མིང་མཐར་སྦྱོར།།

དེ་སྒྲ་དོན་དགུ་ལ་འཇུག་སྟེ།།

ཐ་སྙད་དབང་དུ་བྱས་པ་གསུམ།།

དངོས་པོའི་དབང་དུ་བྱས་པ་བཞི།།

དུས་ཀྱི་དབང་གིས་གཉིས་ཏེ་དགུ།།

དང་བོ་ཐ་སྙད་འདས་པ་དང་།།

རྣམ་གྲངས་གཞན་བརྗོད་ལྷག་བཅས་གསུམ།།

གཉིས་པ་བདེན་དང་གསང་བ་དང་།།

བདག་གི་བ་དང་ཕ་རོལ་བཞི།།

གསུམ་པ་འདས་དང་མ་འོངས་གཉིས།།

དེ་སྒྲ་དངོས་པོ་བདག་དང་དུས།།

ད་ལྟ་བ་ལ་མི་འཇུག་གོ།།

འདི་ཞེས་བྱ་བའི་ཚིག་ཕྲད་དེ།།

དུས་གསུམ་ནང་ནས་ད་ལྟ་བ།།

དངོས་པོ་ཉེ་རིང་གཉིས་ལས་ནི།།

ཉེ་བ་ཁོ་ནར་འཇུག་པ་ཡིན།།

མངོན་ལྐོག་གཉིས་ལས་མངོན་གྱུར་དང་།།

བདག་གཞན་གཉིས་ལས་གཞན་ལ་འཇུག།

འདི་སྒྲ་ལ་ནི་ཉེ་ཚིག་དང་།།

དེ་སྒྲར་རིང་ཚིག་ཟེར་བའོ།།

ད་ཞེས་བྱ་བའི་ཚིག་ཕྲད་དེ།།

བརྗོད་བྱ་སྟོན་པ་སྐབས་བབ་པའི།།

ཚིག་ཕྲད་ཡིན་ཕྱིར་དུས་གསུམ་གྱི།།

ད་ལྟ་བ་ལ་འཇུག་པ་ཡིན།།

འདས་དང་མ་འོངས་ལ་མི་སྦྱོར།།

ཅིང་སོགས་ཚིག་ཕྲད་སྦྱོར་ཚུལ་ནི།།

ག་ད་བ་དང་ད་དྲག་མཐར།།

ཅིང་ཅེས་ཅེ་འོ་ཅེ་ན་ཅིག།

ང་ན་མ་འ་ར་ལ་དང་།།

མཐའ་རྟེན་མེད་པའི་རྗེས་དག་ཏུ།།

ཞིང་ཞེས་ཞེ་འོ་ཞེ་ན་ཞིག།

ས་མཐར་དམིགས་བསལ་ཞེས་མ་གཏོགས།།

ཤིང་ཤེས་ཤེ་འོ་ཤེ་ན་ཤིག།

འོ་འུ་འམ་གྱི་ཚེག་ཁྱིམ་ཡང་།།

རྐང་བ་སྐོང་དང་མི་སྐོང་དབྱེ།།

འཕགས་ཡུལ་ཡི་གེ་ཇི་བཞིན་དུ།།

ཡིག་མགོར་དབུ་ཁྱུད་འབྲི་སྲོལ་ཡོད།།

ལྷུག་པའི་རྣམ་གྲངས་སོ་སོ་དང་།།

དོན་ཚན་མཐའ་ལ་ཆིག་ཤད་དང་།།

ཚིགས་སུ་བཅད་པའི་རྐང་མཐའ་དང་།།

རྫོགས་ཚིག་ཅན་མཐར་ཉིས་ཤད་བྱ།།

སྡེ་ཚན་ཆེན་པོ་རྫོགས་མཚམས་དང་།།

ལེའུ་མཚམས་ལྟ་བུར་བཞི་ཤད་འཐོབ།།

ཕྱི་རྐང་ཅན་གྱི་ཡི་གེ་རྣམས།།

མཐར་བྱུང་རྐང་བ་ཤད་རེར་བརྩི།།

རྐང་མཐར་ང་ཡིག་མ་གཏོགས་པའི།།

ཤད་གོང་རྣམས་སུ་ཕྱི་ཚེག་སྤངས།།

རིན་ཆེན་སྤུངས་ཤད་སྦྲུལ་ཤད་དག།

སྐབས་ཐོབ་སྦྱར་ཚུལ་ཤེས་པར་བྱ།།

ཞེས་པ་འདི་ནི་དམུ་དགེ་བསམ་གཏན་རྒྱ་མཚོས་མཛད་པའི་བོད་ཀྱི་ཡི་གེ་སྤྱི་རྣམ་བློ་གསལ་འཇུག་ངོགས་ལས་བཏུས།